**ҚАРОРИ**

**ҲУКУМАТИ ҶУМҲУРИИ ТОҶИКИСТОН**

аз 17 ноябри соли 2009, ш. Душанбе, №626

**Дар бораи манъ намудани фурӯши лампаҳои барқии**

**тафсон дар қаламрави Ҷумҳурии Тоҷикистон**

**Ҷиҳати иҷрои Фармони Президенти Ҷумҳурии Тоҷи­кистон аз 24 апрели соли 2009 №653 «Дар бораи тадбирҳои иловагии истифодаи сарфаҷӯёнаи энергия» ва бо мақсади самаранок ва сарфакорона истифода бурдани энергияи барқ Ҳукумати Ҷумҳурии Тоҷикистон қ а р о р м е к у н а д:**

1) Фурӯши лампаҳои барқии тафсон, ки воридоти онҳо бо қарори Ҳукумати Ҷумҳурии Тоҷикистон аз 31 августи соли 2009 №492 «Оид ба баъзе чораҳои истифодаи самара­ноки энергияи барқ» манъ гардидааст, дар қаламрави Ҷум­ҳурии Тоҷикистон манъ карда шавад.

2) Агентии стандартизация, метрология, сертификатсия ва нозироти савдои назди Ҳукумати Ҷумҳурии Тоҷикистон, мақомоти иҷроияи ҳокимияти давлатии Вилояти Мухтори Кӯҳистони Бадахшон, вилоятҳо, шаҳри Душанбе, шаҳру но­ҳияҳо дар якҷоягӣ бо вазорату идораҳои дахлдори ҷумҳурӣ иҷрои банди 1 қарори мазкурро таъмин намоянд.

3) Вазорати рушди иқтисод ва савдои Ҷумҳурии Тоҷи­кистон номгӯи дақиқи лампаҳои барқии тафсонро, ки вори­дот ва фурӯши онҳо дар қаламрави ҷумҳурӣ манъ карда шудааст, дар воситаҳои ахбори омма интишор намояд.

 **Раиси Ҳукумати**

**Ҷумҳурии Тоҷикистон Э. Раҳмон**